ทำไม Apple ต้องกู้เงิน ทั้งที่มีเงินสดเยอะ
ปกติถ้าเรามีเงินเยอะมากพอ เราก็ไม่มีความจำเป็นต้องไปกู้ แต่เรื่องนี้อาจใช้ไม่ได้กับบริษัทอย่าง Apple ที่ต้องการจะก่อหนี้อีก 200,000 ล้านบาท ทั้งที่บริษัทมีเงินสดมากมาย ทำไมจึงเป็นแบบนั้น ลงทุนแมนจะเล่าให้ฟัง
4 ต.ค. 2562

ทำไม Apple ต้องกู้เงิน ทั้งที่มีเงินสดเยอะ / โดย ลงทุนแมน
ปกติถ้าเรามีเงินเยอะมากพอ เราก็ไม่มีความจำเป็นต้องไปกู้
แต่เรื่องนี้อาจใช้ไม่ได้กับบริษัทอย่าง Apple ที่ต้องการจะก่อหนี้อีก 200,000 ล้านบาท
ทั้งที่บริษัทมีเงินสดมากมาย ทำไมจึงเป็นแบบนั้น
ลงทุนแมนจะเล่าให้ฟัง
ข้อมูล ณ เดือนมิถุนายน 2019 บริษัท Apple มีทรัพย์สิน
เงินสดและรายการเทียบเท่าเงินสด 1.5 ล้านล้านบาท
หลักทรัพย์ในความต้องการของตลาด 4.9 ล้านล้านบาท
ซึ่งเมื่อรวมสินทรัพย์ที่มีสภาพคล่องสูงเหล่านี้ จะมีจำนวนกว่า 6.4 ล้านล้านบาท ให้พูดง่ายๆ ก็คือ Apple เป็นบริษัทที่มีเงินสดมากที่สุดในโลกในเวลานี้
แต่อย่างไรก็ตาม Apple มีหนี้สินเป็นภาระดอกเบี้ยทั้งหมด 2.9 ล้านล้านบาท
ซึ่งมีค่าใช้จ่ายดอกเบี้ยไตรมาสละประมาณ 24,000 ล้านบาท
หมายความว่า Apple มีต้นทุนจากการกู้ยืมโดยเฉลี่ยปีละ 3.31%
ทำไม Apple ต้องกู้ยืมเงิน?
คำตอบก็คือ เงินสดและรายการเทียบเท่าเงินสดที่มีจำนวนมากของ Apple นั้น ส่วนใหญ่อยู่ที่ต่างประเทศ การนำเงินจำนวนมากกลับเข้ามาในสหรัฐอเมริกาจะมีภาษีการโอนเงินเข้าประเทศ แม้ปัจจุบันจะลดลงแต่ในมุมมองของบริษัทก็ถือว่าไม่คุ้มค่าสำหรับผู้ถือหุ้น
ดังนั้น บริษัทจึงทำการกู้ยืมเงินเพื่อมาจ่ายปันผลและทำการซื้อหุ้นคืน
ในช่วง 18 เดือนที่ผ่านมา Apple ใช้เงินไปกับการซื้อหุ้นคืนกว่า 3.7 ล้านล้านบาท
การซื้อหุ้นคืนทำให้จำนวนหุ้นน้อยลง ซึ่งจะทำให้กำไรต่อหุ้นของ Apple เพิ่มขึ้น
กำไรและจำนวนหุ้นที่ซื้อขายของ Apple ในตลาดหลักทรัพย์
ปี 2017 กำไร 1.5 ล้านล้านบาท จำนวนหุ้น 5,252 ล้านหุ้น กำไรต่อหุ้น 286 บาท
ปี 2018 กำไร 1.8 ล้านล้านบาท จำนวนหุ้น 5,000 ล้านหุ้น กำไรต่อหุ้น 360 บาท
จะเห็นว่ากำไรของบริษัทนั้นเพิ่มขึ้น 20% แต่กำไรต่อหุ้นนั้นเพิ่มขึ้นกว่า 26% ซึ่งสิ่งเหล่านี้ทำให้ผู้ถือหุ้น Apple ได้ประโยชน์กว่าการอยู่เฉยๆ
ทั้งนี้ Apple คาดว่าการออกหุ้นกู้อายุ 30 ปีชุดใหม่ เพื่อทดแทนหุ้นกู้บางส่วนที่ครบกำหนด และเครดิตที่ดีของบริษัท จะทำให้สามารถกู้ยืมเงินได้ต้นทุนที่ต่ำ
อีกปัจจัยสำคัญคือ อัตราผลตอบแทนของตราสารหนี้ในตลาดโดยรวมลดลงอย่างมากในปีที่ผ่านมา
สิ้นปี 2018 อัตราผลตอบแทนพันธบัตรสหรัฐฯ 30 ปี เท่ากับ 3.02%
ล่าสุดอัตราผลตอบแทนพันธบัตรสหรัฐฯ 30 ปี ลดเหลือเพียง 2.22%
ด้วยเครดิตที่ดี การออกหุ้นกู้ของ Apple ทำให้ Apple มีภาระดอกเบี้ยที่ต้องจ่ายน้อย แทบจะใกล้เคียงกับพันธบัตรรัฐบาลสหรัฐฯ และนี่จึงเป็นเหตุผลว่าทำไม Apple เลือกที่จะกู้ทั้งที่มีเงินสดในมือเยอะ เพราะสุทธิแล้วมันจะช่วยเพิ่มผลตอบแทนให้กับผู้ถือหุ้นนั่นเอง
ปิดท้ายด้วยข้อมูลที่น่าสนใจ
Apple ก่อตั้งด้วย ผู้เริ่มต้น 3 คน นั่นก็คือ Steve Jobs, Steve Wozniak และ Ronald Wayne
หลายคนคงรู้จัก 2 คนแรก แต่คนที่ 3 น่าสนใจ
ในปี 1976
Ronald Wayne ได้รับหุ้น 10% ของบริษัท Apple ในตอนก่อตั้งบริษัท
อย่างไรก็ตาม 2 สัปดาห์ต่อมา เขาก็ตัดสินใจขายหุ้น Apple ที่เขาถือทั้งหมด ได้เงิน 800 ดอลลาร์สหรัฐ
43 ปีต่อมา..
ปี 2019
มูลค่า 10% ของ Apple ในปี 2019 คิดเป็นมูลค่า 100,000,000,000 ดอลลาร์สหรัฐ..
----------------------
Blockdit โซเชียลมีเดีย รูปแบบใหม่
----------------------
References
-
-
-
-
-
-
-
-